Fra årsskiftet skal virksomheder landet over affaldssortere deres affald i hele ti fraktioner.

Hos Expert & Punkt 1 i Ålbæk nord for Frederikshavn brugte man mandag morgen lidt ekstra tid på at tale affaldssortering. For da kalenderen skiftede fra 2022 til 2023, blev det nemlig et krav, at arbejdspladser sorterer husholdningslignende affald på samme måde og efter de samme kriterier som private husholdninger. - Det kom da lidt bag på mine ansatte her til morgen, siger Peter E. Nielsen, direktør for Expert & Punkt 1 i Ålbæk og fortsætter: - Vi gennemgik de nye regler, men vi måtte også konstatere, at vi ikke var forberedt godt nok, for vi havde ingen affaldsspande indenfor, så indtil videre foregår sortering i poser, siger han. Peter E. Nielsen er udover sit virke som direktør også 1. viceborgmester og formand for Plan- og Miljøudvalget i Frederikshavn Kommune. 10 forskellige kategorier Ifølge Miljøstyrelsen er de nye regler til for at sikre en endnu højere grad af affaldssortering i samfundet. Desuden skal sorteringskriterierne sikre, at affaldet bliver behandlet miljømæssigt korrekt. Virksomhederne skal derfor vænne sig til at sortere mad-, papir-, pap-, glas-, metal-, plast-, mad- og drikkekarton, tekstilaffald, farligt affald og restaffald hver for sig. I Frederikshavn Kommune har man udover de almindelige affaldscontainere også fået en rød spand til farligt affald. - Det bliver nok en udfordring i starten, det skal jeg ærligt indrømme. Vi har allerede lavet flere fejl i dag og smidt det hele i den samme spand, så man skal lige tænke sig om, når man skal sortere igen og igen, siger Peter E. Nielsen. - Men jeg tror, at når der er gået en uge eller to, så er det en vane, og så kører det, siger han. På Miljøstyrelsens hjemmeside kan man finde yderligere information om de nye retningslinjer, ligesom der også er piktogrammer, der viser de forskellige typer affald.